Szám: 1-4/2020. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. március 26-i rendes, nyilvános ülésére**

**Tárgy:** A magánszemélyek kommunális adójáról szóló 15/1991. (XII. 20.) számú rendelet módosítása

**Tisztelt Képviselő-testület!**

A helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a gazdasági önállóság egyik eszköze, valamint nem utolsósorban a megfelelő színvonalú helyi közszolgáltatások biztosításának alapvető forrása is. Az önkormányzati saját bevételek között is a helyi adók játsszák a legkiemelkedőbb szerepet.

Zalaszentgrót város közigazgatási területén az építményadó, a telekadó, a helyi iparűzési adó, az idegenforgalmi adó, valamint a magánszemélyek kommunális adója került bevezetésre.

A Zala Megyei Kormányhivatal a munkaterve szerint, a 2018. évi kivetéses adókkal kapcsolatos adóigazgatási tevékenység ellenőrzésének keretein belül, szúrópróbaszerűen kiválasztott ügyiratok tételes vizsgálatával Zalaszentgrót Város Önkormányzata vonatkozásában is ellenőrzést folytatott le az elmúlt évben. A vizsgálat megállapította, hogy a helyi adóhatósági jogalkalmazás a jegyző közvetlen szakmai vezetése mellett alapvetően szakszerű, a hatályos jogszabályoknak megfelelő, a feltárt kisebb hiányosságok a jogalkalmazói gyakorlat átalakításával maradéktalanul kiküszöbölhetők.

Településünkön a magánszemélyek kommunális adóját Zalaszentgrót Város Önkormányzatának 15/1991. (XII. 20.) számú rendelete szabályozza. Ezen adónem esetében azonban, nagyrészt gyakorlati szempontok alapján javasolt jogalkotási, pontosabban deregulációs intézkedés megtétele is a T. Képviselő-testület részéről. Az érintett adórendelet 3. §-a az alábbiak szerint rendelkezik:

Mentes az adó alól:

a) a rendszeres szociális segélyben és időskorúak járadékában részesülő adózó;

b) az egy lakástulajdonnal vagy egy lakás bérleti jogával rendelkező adóalany, akinek vagy a vele közös háztartásban élőknek az egy főre számított havi jövedelme a mindenkori öregségi nyugdíjminimumot nem haladja meg és a lakáson kívül más vagyona nincs;

c) azok az adóalanyok, akik építményadó fizetésére kötelezettek.

Az elmúlt évek tapasztalata alapján megállapítható, hogy az a) és b) pont szerinti mentességi lehetőségek gyakorlatilag teljes mértékben kiüresedtek, a rendszeres szociális segély ellátási forma pedig meg is szűnt, így ezek hatályban tartása a továbbiakban egyáltalán nem indokolt.

Különösen igaz ez annak fényében, hogy a helyi adóhatóságnak minden vonatkozó határozata indokolási részében rögzítenie kellene az adómentesség iránti, vagyis a mentesség indokait vagy annak mellőzését megalapozó vizsgálatot, ami önmagában is hatalmas adminisztratív teher, arról nem is beszélve, hogy az említett elavult rendelkezésekre figyelemmel gyakorlatilag teljességgel felesleges is.

A fentiekre tekintettel javaslom az érintett rendelkezések hatályon kívül helyezését, azzal, hogy valamely adórendelet módosításakor figyelemmel kell lennünk a Magyarország gazdasági stabilitásáról szóló 2011. évi CXCIV. törvény 32. §-ában foglalt azon rendelkezést, mely szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy az érintett rendelet tervezett módosítása igazodik a központi jogszabályhoz. Az adminisztratív terhek a rendelet módosítását követően lényegében nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A helyi rendelet módosítását elsősorban gyakorlati szempontok indokolják. A javasolt dereguláció elmaradásával elavult, tartalmilag kiüresedett rendelkezések maradnának hatályban, melyek aránytalan és legnagyobbrészt felesleges adminisztratív terhet rónának a helyi adóhatósági jogalkalmazásra.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket komolyan befolyásoló hatása nem mutatható ki, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzatának a magánszemélyek kommunális adójáról szóló 15/1991. (XII. 20.) számú rendeletének módosítását.

A Pénzügyi és Ügyrendi Bizottság az előterjesztést a 2020. március 19-i ülésén megtárgyalta, a …/2020. (III. 19.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2020. március 10.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**.../2020. (III. …) önkormányzati rendelete**

**a magánszemélyek kommunális adójáról szóló 15/1991. (XII. 20.) számú**

**rendeletének módosításáról**

Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében foglalt felhatalmazás alapján, a Magyarország Alaptörvénye 32. cikk (1) bekezdésének h) pontjában, valamint a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a magánszemélyek kommunális adójáról szóló 15/1991. (XII. 20.) számú rendeletének a módosításáról a következőket rendeli el:

**1. §**

A magánszemélyek kommunális adójáról szóló 15/1991. (XII. 20.) számú rendelet 3. §-ának a) - b) pontjai hatályukat vesztik.

**2. §**

E rendelet 2020. május 01. napján lép hatályba, és a hatálybalépését követő napon hatályát veszti.

**Baracskai József** **Dr. Simon Beáta**

polgármester jegyző

A rendelet 2020. március … napján kihirdetésre került.

**Dr. Simon Beáta**

jegyző